**»Ne glede na bolezen, ne glede na poškodbo se ne smeš zaviti v vato. Vedno pojdi malo čez sebe.«**

**Žan Košir je na olimpijskih igrah v Pjongčangu osvojil bronasto medaljo v paralelnem veleslalomu. S tem je dopolnil zbirko dveh olimpijskih kolajn, srebrne in bronaste, ki ju je osvojil pred štirimi leti v Sočiju. Postal je najuspešnejši Slovenec na zimskih olimpijskih igrah. A pot, ki jo je prehodil do novega izjemnega uspeha, ni bila lahka.**

**Po prihodu nazaj z olimpijskih iger v Slovenijo si povedal, da si želiš, da bi dalj časa užival v osvojeni medalji, da je po Sočiju hitro vse izzvenelo. Zdaj sta od iger pretekla že skoraj dva meseca, kako se počutiš, uživaš v tem izjemnem uspehu?**

Pozna se, da imam malo več izkušenj. Po Sočiju si sploh nisem znal predstavljati, kako bo izgledalo obdobje po olimpijadi. Trenutno se počutim zelo dobro in uspeh doživljam na drugačen način kot pred štirimi leti. Občasno se z veseljem odzovem kakšnemu povabilu na intervju oziroma se udeležim obveznosti, ki so še vezane na Pjongčang. Koliko časa bom jaz osebno zadovoljen s tem uspehom, bom pa lahko povedal malo kasneje.

**Na tokratnih igrah nisi veljal za enega izmed glavnih kandidatov za kolajno. Verjetno nas je bilo v Tržiču še največ takih, ki smo upali, da ti bo uspelo. Si sam realno res pričakoval, da lahko osvojiš medaljo?**

Če ne bi mislil, da jo lahko dobim, potem sploh ne bi šel. Med sezono se dejansko nisem počutil tako močnega, da bi lahko dobil medaljo. Bolj ko se je olimpijada bližala, bolj sem moral sam sebi začeti lagati, da sem tega sposoben. V Korejo sem šel po medaljo. Hvala bogu, da se je tako razpletlo. Če se ne bi, si sicer ne bi očital.

**Kako si doživljal trenutke po zmagi v malem finalu … Si bil jezen?**

Vse tekme, ki sem jih vozil po letu 2015, teh je bilo malo, sem doživljal veliko bolj čustveno kot pa tekme pred tem. Lani, ko sem po daljšem tekmovalnem premoru vozil na domači tekmi, so se mi že po kvalifikacijah ulile solze. Enostavno sem jokal. To se mi še nikoli prej ni zgodilo. Potem pa letos spet. Bilo je po kvalifikacijah v Lackenhofu, ko sem spet vodil.

Še vedno vidim, da sem lahko med najboljšimi, težko pa na najvišjem nivoju vozim vseh 10 oziroma 6 voženj, kolikor jih je treba za zmago.

To je podobno, ko se punca, ki ni več tako mlada, pogleda v ogledalo, pa si misli, joj, kako sem bila jaz včasih lepa. Saj sem še sedaj, če se uredim, ampak kje so tista leta … in se ji ulijejo solze. Na ta način razumem svoj odziv.

Na tekmi v Pjongčangu pa sem bil brez dvoma jezen. V tistem trenutku sem imel velike možnosti za več, kot sem na koncu dosegel. Nočem se navzven pretvarjati, tako sem se počutil in tak je bil moj odziv. Niti enkrat doma ne pomislim: O, zakaj se nisem malo lepše obnašal, pa kakšne lepše izjave dajal.

**S tremi olimpijski medaljami si najuspešnejši moški slovenski olimpijec. Katera izmed treh ti je najljubša?**

Najmanj je vredna tista, ki je najžlahtnejša po lesku, torej srebrna. Ena je bila prva, takrat so bila prisotna posebna čustva. Ta – zadnja pa ima v ozadju zelo zanimivo zgodbo, z vsemi težavami, pa tudi z dilemo, kaj se je zgodilo v polfinalu – sem jaz zmagal, ali ne?

**Misliš, da si?**

Jaz mislim, da sem. Imel sem tak občutek, ko sem prišel v cilj. Tak je bil tudi moj odziv.

**So kolajne doma na vidnem mestu ali skrbno pospravljene v omari?**

V tem času, ko nisem toliko tekmoval, sem bil veliko doma, pomagal sem pri gospodinjskih in hišnih opravilih. Uredil sem si tudi prostor za razstavo, tako da imam zdaj vse na vidnem mestu. Vsaj priznanja iz svetovnega pokala, olimpijskih iger in skupnega seštevka. Tega je kar precej, je prav lepo na pogled.

**V Pjongčangu ste v slovenski hiši medaljo proslavljali ob potici. Je bila okusna ali doma mami speče boljšo?**

Ne bi želel nikogar užalit, ampak tista potica v Pjongčangu je bila dejansko še topla in je bila zelo okusna. Tisti dan sem bil zelo lačen. Po tekmi sem šel samo pod tuš, na podelitev in v to hišo. Komaj sem čakal na kos potice. Imela je veliko tankih plasti. Meni niso všeč suhi deli potice, rad imam »filo«. Zato doma mami dela zdaj neko skutno potico, ki ima manj tega suhega dela.

**Zvesti navijači so te na posebnem sprejemu pozdravili tudi v Tržiču. Si sicer rad v središču pozornosti ali se raje poveseliš v krogu svoje družine?**

Tokrat je bilo drugače kot po Sočiju. Sprejem smo speljali na pravi način, bil mi je všeč. Doma tega uspeha nisem posebej slavil, nisem čutil potrebe po tem.

Še vedno sem vesel čestitk ali pa vprašanj. Zavedam se, da ta uspeh ne bo večno zelo pomemben, pridejo drugi izzivi, ki se jih veselim.

**Po uspehu v Pjongčangu si bil kar precej kritičen, tako do slovenske javnosti kot do različnih vodstvenih struktur. Sklepam, da je to odraz tistega, kar si doživel po igrah v Sočiju. Kaj si takrat pričakoval, da se bo zgodilo, pa se ni?**

Mislil sem, da bom imel boljše možnosti za trening, če bom boljši. Ni šlo čisto tako. Pot do Sočija je bila zelo zanimiva in pričakoval sem, da me bo po tem čakalo malo več ugodja. V smislu, da bom imel boljše pogoje, da mi ne bo treba vsega narediti sam. Žalosten sem bil, ker so po poškodbi vsi potihnili in mi niso ponudili pomoči.

**Dobro vemo, da si imel v zadnjih letih kar nekaj težav z zdravjem. Občutek imam, da nerad govoriš o tej temi. To, da se nisi predal, se mi zdi zelo lep zgled tudi za druge, morda mlajše športnike. Kdo oziroma kaj ti je najbolj pomagalo pri tem, da si vztrajal?**

Kljub temu, da je bila poškodba hrbta oziroma okvara, ki jo imam, že prisotna, nisem točno vedel, kaj se je zgodilo. Zakaj je po sezoni, ko sem bil najboljši, prišlo do tega, da nisem mogel skoraj nič. Morda sem bil preveč izmučen, ne vem. Nočem se ponavljati, zato ne govorim pogosto o tem, poleg tega pa se moje poškodbe ne da povsem pojasniti. Točne diagnoze zdravniki niso uspeli določiti. Gre za neka vnetja, ki jih imaš v telesu, ki te čisto onemogočijo. Ko enkrat fizično nisi več kos vsakdanjim opravilom, to vpliva tudi na tvojo psiho, pride do splošnega nezadovoljstva.

Moja mami vodi vadbe za srčne bolnike. Ker sem imel več časa, sem ji kdaj pomagal. Včasih so bili oni sposobni določeno vajo narediti bolje kot jaz, vedno so bili veseli in zadovoljni. In v tem sem našel motivacijo.

Podobno sem se počutil tudi lani poleti, ko sta me mama in ata, ki imata oba že več kot 80 let, vsak teden povabila na kegljanje. Jaz sem bil slabši od njiju. Zagotovo imata večje težave kot jaz, a v njunih očeh se tega ni videlo. Če ljudje nič ne jamrajo, pa veš, da jih marsikaj boli, in če oni zmorejo, zakaj ne bi še jaz.

Zavedam se, da se vsak dan lahko zadeve poslabšajo. Ampak vsaj eno leto sem se imel fino. Če bi poslušal tega zdravnika, bi se sam sebi smilil.

Ne glede na bolezen, ne glede na poškodbo se ne smeš zaviti v vato. Vedno pojdi malo čezse. Toliko, kot misliš, da lahko. To je bil moj vsakdanji cilj.

In tudi na tekmi v Pjongčangu sem šel malo čezse in to je bilo dovolj, da sem bil kos tistim, ki samo deskajo in vsak dan trenirajo in so mogoče veliko mlajši od mene.

**Kako se počutiš sedaj? So bolečine še vedno prisotne ali se pojavijo le ob večjih naporih?**

Dve možnosti sta. Boli me, če ne delam nič, ali pri večjih naporih. To pomeni, da sem po preteklem aktivnem koncu tedna zdaj dva dneva počival. Če pa pet dni ne bi nič počel, je pa zgodba precej podobna. Tako da je treba najti vmesno pot.

**Če bi bilo telo pripravljeno tekmovati na vrhunski ravni – te bomo še lahko videli na tekmah svetovnega pokala? Zanima me predvsem, če si po vseh uspehih še motiviran za naporne treninge?**

Prepričan sem, da imam še kaj za pokazati. Ampak ali je to zdaj smiselno, pa še ne vem. Največja motivacija so mi tekmovalci, ki so starejši od mene, ne glede na šport, pa so še vedno uspešni. Tudi oni se verjetno vsako leto sproti odločajo, ali bodo še vztrajali. Veliko športnikov je danes starejših od 35. leta, pa so še vedno v »špici«. Nočem se čisto ustaviti. Nisem pa še sprejel nobene odločitve.

**V zadnjem času te večkrat srečamo na kolesu. Tržič ima res veliko zanimivih poti. Kam pa najraje zaideš?**

Največkrat grem od mojega doma do Gozda, potem pa se – ne vem, ali legalno ali ilegalno – spustim nazaj v dolino po gozdnih poteh. To je moja najljubša kolesarka tura. Letos sem šel tudi do Matizovca, pa na Bistriško planino.

Vesel sem, da je moje fizično stanje tako dobro, da lahko pogosto kolesarim. Dve leti si nisem niti upal iti na kakšno daljšo turo, ker nisem vedel, ali bo moje telo sploh zmoglo. Moj letošnji cilj je, da bi šel recimo do doma na Kofcah. Zame je to na nek način kar daleč.

**Kaj pa drugi športi?**

Rad imam tenis. Spet se bom vključil v rekreativno teniško ligo. Nastopil bom v dvojicah, v ekipi z družinskimi člani, z bratom in dvema bratrancema. Ne upam si še igrati samostojno, ker težko veliko tečem. Ampak postopoma si želim pridobiti nazaj samozavest.

**Kakšen moški smuk za svetovni pokal v slogu kolegice Ester Ledecke torej odpade?**

Ja, to je pretežko zame. Ledecka je posebna punca, še zelo mlada. Njej in njeni ekipi sem svetoval, naj se malo pazijo, da naj imajo malo več počitka. Če bo šla ona s takim tempom dalje, se bo zelo hitro poškodovala. Vem, da ima že sedaj določene težave s hrbtom.

**Kaj pa, če bi ona ali kakšen drug deskar prišel k tebi na obisk. Kam v Tržiču bi ga peljal?**

Zanimivo je, da je Francoz (Sylvain Dufour), ki sem ga v Pjongčangu premagal v boju za bronasto medaljo, iz mesta, ki je pobrateno s Tržičem. Ko sva na olimpijskih igrah skupaj trenirala sem mu to tudi omenil. Nekaj svojih kolegov sem že gostil, sicer predvsem v zimskem času, kakšnega sem peljal tudi v Latino.

Vsekakor bi šli na kolo. Kolesarjenje me najbolj veseli. Čeprav je muka v klanec, je potem velik užitek v spustu. Moji koleg in sotekmovalci imajo podobne hobije. Radi kolesarimo, poleti pa kajtamo. Vedno počnemo nekaj v povezavi z gibanjem, da lahko malo tekmujemo.